P6_TA(2007)0072

Nerazširjanje in jedrska razorožitev

Resolucija Evropskega parlamenta z dne 14. marca 2007 o neširjenju jedrskega orožja in jedrski razorožitvi

Evropski parlament,

- ob upoštevanju tretje seje pripravljalnega odbora konference za revizijo Pogodbe o neširjenju jedrskega orožja (NPT) leta 2010, ki bo potekala na Dunaju od 30. aprila do 11. maja 2007,

- ob upoštevanju soglasja v Evropski uniji, da se do konference za revizijo NPT, ki bo leta 2010, ta pogodba oživi in okrepi,

- ob upoštevanju resolucij Varnostnega sveta Združenih narodov 1540 (2004) in 1673 (2006) o neširjenju orožja za množično uničevanje,

- ob upoštevanju izvajanja evropske varnostne strategije, še posebej strategije EU proti širjenju orožja za množično uničevanje, ki jo je 12. decembra 2003 sprejel Evropski svet,

- ob upoštevanju svojih predhodnih resolucij o NPT, zlasti obsežne resolucije z dne 10. marca 2005 o revizijski konferenci NPT 2005 - Jedrsko orožje v Severni Koreji in Iranu [1],

- ob upoštevanju skupnega stališča Sveta 2005/329/PESC z dne 25. aprila 2005 v zvezi z revizijsko konferenco pogodbenic Pogodbe o neširjenju jedrskega orožja iz leta 2005 [2],

- ob upoštevanju člena 103(4) svojega Poslovnika,

A. ob upoštevanju prepričljivega soglasja v Evropski uniji, da se do konference za revizijo NPT leta 2010, ta pogodba oživi in okrepi,

B. ker evropska varnostna strategija, strategija EU proti širjenju orožja za množično uničevanje in resolucija Varnostnega sveta ZN 1540 (2004) poudarjajo pomen neširjenja jedrskega orožja in jedrskega razoroževanja ter opisujejo širjenje orožja za množično uničevanje in njegovih nosilcev kot eno največjih groženj mednarodnemu miru in varnosti,

C. opozarjajoč na izjavo iz poročila visokega odbora za preučitev groženj, izzivov in sprememb pri generalnem sekretarju ZN z naslovom "Varnejši svet: naša skupna odgovornost", da "se približujemo točki, na kateri bi lahko slabitev režima neširjenja orožja postala nepovratna, kar bi imelo za posledico njegovo vse večje širjenje",

D. ob upoštevanju vse širšega mednarodnega soglasja o nujnosti jedrskega razoroževanja, ki ga podpirata koalicija za novo agendo in rimska izjava svetovnega srečanja dobitnikov Nobelove nagrade za mir (ki sta ga sklicala Mihail Gorbačov in župan Rima Walter Veltroni) z dne 30. novembra 2006,

E. ker želi poudariti vlogo parlamentov in parlamentarcev pri spodbujanju neširjenja jedrskega orožja in razorožitve ter v teh okoliščinah pozdravlja prizadevanja svetovne parlamentarne mreže za jedrsko razorožitev,

1. ponovno potrjuje svoje stališče, da je NPT temelj svetovnega režima neširjenja jedrskega orožja, bistvena podlaga za spodbujanje sodelovanja pri miroljubni uporabi jedrske energije ter pomemben element za podporo cilju doseganja jedrske razorožitve in splošne razorožitve v skladu s členom VI Pogodbe;

2. poziva vse države članice, ki s svojimi dejavnostmi kršijo režim neširjenja jedrskega orožja, naj prenehajo s svojim nespametnim in neodgovornim ravnanjem in v celoti spoštujejo svoje obveznosti v okviru NPT; ponovno poziva vse države, ki še niso pristopile k NPT, naj prostovoljno ravnajo v skladu s Pogodbo in k njej pristopijo;

3. poziva Svet in Komisijo, naj dejavno sodelujeta pri razpravah na dunajskem srečanju pripravljalnega odbora NPT ter usklajeno, znatno in prepoznavno prispevata k pozitivnemu rezultatu konference za revizijo NPT leta 2010;

4. poziva tako Svet kot Komisijo, naj pojasnita, kakšne ukrepe nameravata sprejeti za krepitev NPT in kako si nameravata prizadevati za učinkovito večstranskost, kot je navedeno v strategiji EU proti širjenju orožja za množično uničevanje iz decembra 2003;

5. potrjuje, da morajo biti večstranska prizadevanja, če naj bodo učinkovita, čim prej umeščena v dobro razvito vizijo o svetu brez jedrskega orožja;

6. poziva predsedstvo Sveta, naj v obdobju do revizijske konference leta 2010 pripravlja redna poročila o izvajanju vsakega od 43 ukrepov, ki so bili sprejeti v skupnem stališču Sveta 2005/329/PESC, ter seznam novih obveznosti, ki jih Svet želi doseči na konferenci za revizijo NPT leta 2010;

7. poziva predsedstvo Sveta, naj v pripravljalnem odboru podpre številne razorožitvene pobude, ki temeljijo na "Načelih in ciljih za neširjenje jedrskega orožja in jedrsko razorožitev", o katerih je bil dosežen dogovor ob koncu konference za revizijo NPT leta 1995, ter na "13 praktičnih ukrepih", o katerih je bil dosežen dogovor na konferenci za revizijo NPT leta 2000 in bi jih bilo treba izboljšati in izvajati, da bi bil dosežen napredek in bi se preprečilo nazadovanje ali zastoj;

8. poziva predsedstvo Sveta, naj zlasti odpravi zastoj pri oblikovanju pogodbe o prepovedi proizvodnje cepljivih snovi, ki bi jo bilo mogoče preverjati, naj pospeši podpis in ratifikacijo celovite pogodbe o prepovedi jedrskih poskusov (CTBT) s strani vseh držav, zlasti tistih, katerih pristop je potreben, da bi pogodba začela veljati, naj zagovarja popolno zaustavitev vseh testiranj jedrskega orožja v času pred začetkom veljavnosti pogodbe CTBT ter naj poudari, kako pomembno je zmanjšanje nevarnosti jedrskega terorizma z razvojem in izvajanjem učinkovitega nadzora izvoza in mejnega nadzora občutljivih snovi, opreme in/ali tehnologij, povezanih z orožjem za množično uničevanje;

9. poziva mednarodno skupnost, naj podpre pobude za mednarodni večstranski postopek bogatenja urana pod nadzorom Mednarodne agencije za jedrsko energijo (IAEA);

10. priporoča, da Parlament na Dunaj pošlje delegacijo za sodelovanje pri dogodkih, povezanih s pripravljalnim odborom NPT; poziva predsedstvo Sveta, naj predstavnike Parlamenta vključi v delegacijo EU (precedens za to je postavila delegacija EU na konferenci ZN o orožju malega kalibra v New Yorku leta 2006);

11. naroči svojemu predsedniku, naj to resolucijo posreduje Svetu, Komisiji, generalnemu sekretarju Združenih narodov, vladam in parlamentom držav članic Združenih narodov, generalnemu direktorju Mednarodne agencije za atomsko energijo (IAEA), parlamentarni mreži za jedrsko razorožitev, organizaciji "Župani za mir" ter drugim organizatorjem mednarodne konference o jedrski razorožitvi, ki bo predvidoma potekala 19. aprila 2007 v Parlamentu.

[1] UL C 320 E, 15.12.2005, str. 253.

[2] UL L 106, 27.4.2005, str. 32.

--------------------------------------------------